Adjunkpresident nou spoghuise, superjag in SA kwytTeodoro Nguema Obiang Mangue tydens ‘n besoek aan Suid-Afrika in 2019. (Foto: Michele Spatari / AFP) Die Suid-Afrikaanse owerhede het nou beslag gelê op twee huise en ŉ superseiljag wat aan Ekwatoriaal-Guinee se adjunkpresident, Teodoro Nguema Obiang Mangue, behoort nadat ŉ Suid-Afrikaanse sakeman hom gedagvaar het vir onwettige inhegtenisneming en marteling. Daniel Janse van Rensburg is 491 dae lank onwettig in ŉ berugte tronk in Ekwatoriaal-Guinee aangehou én gemartel nadat ŉ sakeonderhandeling in 2013 skeefgeloop het. Maroela Media het destyds berig daar het glo ŉ geskil tussen Janse van Rensburg en Gabriel Bela Angabi, ŉ sakeman van Ekwatoriaal-Guinee met ŉ noue verwantskap met Obiang, ontstaan oor ŉ lugvaartkontrak van R30 miljoen. Janse van Rensburg is weens die geskil in hegtenis geneem nadat hy destyds na dié land gevlieg en Angabi ontmoet het. Die hooggeregshof het in 2021 gelas dat Obiang – die seun van Teodoro Obiang Nguema Mbasogo wat Ekwatoriaal-Guinee al 44 jaar lank regeer – skadevergoeding van sowat R40 miljoen aan Janse van Rensburg betaal. Errol Eldson, Janse van Rensburg se prokureur, sê nou daar is twee weke gelede beslag gelê op twee huise van Obiang in gegoede voorstede van Kaapstad voordat daar verlede Dinsdag op die superseiljag in Kaapstad beslag gelê is. Obiang se meubels is ook reeds opgeveil. Volgens Eldson is sy kliënt destyds deur Angabi gehuur om ŉ lugredery in Ekwatoriaal-Guinee tot stand te bring. “Werk aan die nuwe lugredery is ná twee jaar voltooi, alles was mooi agtermekaar en die vliegtuie gereed om te begin vlieg” toe Angabi onverwags Janse van Rensburg bel met die versoek om na Ekwatoriaal-Guinee te vlieg. Volgens Eldson was Janse van Rensburg onder die indruk dat dit waarskynlik met die bekendstelling van die lugredery te doen het. Angabi het met Janse van Rensburg se aankoms aangedui dat hy kop uittrek en sy geld wil terughê. Janse van Rensburg het versuim om die geld terug te betaal aangesien hy in daardie stadium reeds al die beskikbare geld aan die projek bestee het. “Angabi het dadelik adjunkpresident Obiang gebel. Die owerhede was binne tien minute daar … hulle het Daniel opgelaai en hom in die Black Beach-gevangenis gegooi.” Janse van Rensburg skryf in sy memoires wat in September verlede jaar gepubliseer is: “Wat veronderstel was om ŉ kort sakereis na Ekwatoriaal-Guinee te wees, het in ŉ reis na die dieptes van die hel verander.”